tartuNLP/wikipedia-smugri-20251201 huggingface dataset:
Kauppamatkustajan kuolema (vuoden 1951 elokuva)

Kauppamatkustajan kuolema ("Death of a Salesman") on László Benedekin ohjaama yhdysvaltalainen elokuva vuodelta 1951. Se perustuu Arthur Millerin kirjoittamaan samannimiseen näytelmään. Elokuvan tärkeimmissä rooleissa esiintyvät pääosin samat näyttelijät kuin näytelmän Broadway-versiossakin. Kevin McCarthy oli esiintynyt näytelmän Lontoon versiossa. Merkittävin poikkeus oli Willy Lomanin rooli, jonka Broadwaylla oli näytellyt Lee J. Cobb. Cobbin väitettyjen vasemmistolaisyhteyksien takia elokuvaroolin sai Fredric March.
Elokuva oli Oscar-ehdokkaana viidessä eri kategoriassa, joista se ei saanut yhtään. Golden Globe -palkinnon saivat elokuvan ohjaaja László Benedek, näyttelijät Fredric March ja Kevin McCarthy sekä kuvaaja Franz Planer.
"The New York Timesin" kriitikot valitsivat "Kauppamatkustajan kuoleman" vuonna 2004 yhdeksi kaikkien aikojen tuhannesta parhaasta elokuvasta maailmassa.
Lambda (anonyymi funktio)

Lambda eli anonyymi funktio on tietojenkäsittelytieteessä funktio, jota ei ole sidottu muuttujaan tai muuhun tunnisteeseen. Muita nimityksiä sille ovat funktioliteraali, lambda-abstraktio ja lambdalauseke.
Lambda saa nimensä Alonzo Churchin lambdakalkyylistä, matemaattisen logiikan mallista, jossa kaikki funktiot ovat anonyymejä.
Anonyymit funktiot eri ohjelmointikielissä.
C++.
C++ tukee C++14-versiosta lähtien lambda-operaattoreita ilman konkreettisia tyyppejä codice_1-määrityksellä.
auto lambda = [](auto x, auto y) {return x + y;};
Haskell.
Haskell käyttää tiivistä syntaksia anonyymeille funktioille:
 \x -&gt; x * x
 map (\x -&gt; x * x) [1, 2, 3, 4, 5] -- palauttaa [1, 4, 9, 16, 25]
Seuraavat funktiomäärittelyt vastaavat toisiaan täysin:
 f x y = x + y
 f x = \y -&gt; x + y
 f = \x y -&gt; x + y
JavaScript.
JavaScriptissä
 ((foo, bar) =&gt; "Ecmascript".replace(foo, bar))("Ecma", "Java") //"Javascript"
 [0,1,2,3,4].reduce((acc, cur) =&gt; acc + cur, 0); //10
Lisp.
Lispissä
 (lambda (arg) (* arg arg))
 ((lambda (x y) (* x y)) 5 10) ;50
Python.
Pythonissa anonyymia funktiota voi käyttää esimerkiksi listan manipulointiin seuraavasti:
 lista = [1, 2, 3, 4, 5]
 potenssit = list(map(lambda x: x * x, lista)) #[1, 4, 9, 16, 25]
Ruby.
Ruby 1.9-versioista eteenpäin lambdoja voi luoda kahdella tavalla.
 joku_lambda = lambda { |x| x**x } #1.8 lähtien
 toinen_lambda = -&gt; (y){ y+y*y } #'-&gt;' kreikan λ-kirjaimesta (lambda)
 ei_lambda = proc { || ... } #vanhentunut
Raimo Henriksson

Raimo Henriksson (9. maaliskuuta 1938 Helsinki – 10. lokakuuta 2021 Vantaa) oli suomalainen kapellimestari ja säveltäjä. Henriksson sai kultaisen Emma-palkinnon vuonna 2002. Vuodesta 2000 alkaen Henriksson toimi usean vuoden ajan Kiuruveden Vihreät Niityt -iskelmätapahtuman Toivo Kärki -laulukilpailun tuomariston puheenjohtajana.
Henriksson on haudattu Helsingin pitäjän kirkon hautausmaalle.
Rauta(III)hydroksidi

Rauta(III)hydroksidi eli ferrihydroksidi (Fe(OH)3) on epäorgaaninen raudan yhdiste, jonka kaava esitetään usein vesipitoisen rauta(III)oksidin muodossa (Fe2O3·n H2O). Tässä n on tyypillisimmin 1, 2 tai 3. Yhdistettä käytetään väriaineena ja adsorbenttina.
Ominaisuudet.
Huoneenlämpötilassa rauta(III)hydroksidi on punaruskeata kiinteää ainetta, joka kuumennettaessa muuttuu rauta(III)oksidiksi. Yhdiste ei liukene veteen eikä alkoholeihin. Rauta(III)hydroksidin happo-emäsluonne on vallitsevasti emäksinen, mutta sillä on myös amfoteerisia ominaisuuksia ja se liukenee väkeviin emäksisiin liuoksiin muodostaen feraatteja.
Valmistus.
Rauta(III)hydroksidia voidaan valmistaa saostamalla sitä rauta(III)-ioneja sisältävästä liuoksesta ammoniakin tai alkalimetallihydroksidin esimerkiksi natriumhydroksidin avulla. Saostunut tuote on usein amorfista. 
Fe3+(aq) + 3 NaOH(aq) → Fe(OH)3(s) + 3 Na+(aq)
Rauta(III)hydroksidia saadaan myös hydrolysoimalla rauta(III)alkoksideja. Myös rauta(II)hydroksidi hapettuu herkäksi rauta(III)hydroksidiksi.
Käyttö.
Rauta(III)hydroksidia käytetään adsorboivana aineena kaasujen puhdistuksessa, abrasiiveissa sekä keltaisissa ja punaisissa väriaineissa.
Pirhonen

Pirhonen on seuraavien suomalaisten henkilöiden sukunimi:
East India Company

East India Company on Nitro Gamesin kehittämä ja Paradox Interactiven julkaisema strategiapeli. Peli on julkaistu 20. maaliskuuta 2009 Windowsille.
Pelaaminen.
Pelissä rakennetaan tunnettua kauppakomppaniaa talouden ja sodan keinoilla.
Pelissä on reaaliaikaiset meritaistelut.
Vastaanotto.
Peli on saanut 7.7/10 pistettä IGN:n arvostelussa. Peli sai kehuja suoraviivaisesta kaupankäynnistä ja esitystapa tekee imperiumin hallinnasta helppoa. Pelissä ei kuitenkaan ole tuntumaa ympäröivään maailmaan taselaskelmien ulkopuolella. Taktiset taistelut ovat nautittavia, mutta liian suoraviivaistettuja.
Olli Heikkilä

Olli Markus Heikkilä (s. 20. marraskuuta 1942 Kuusankoski) on suomalainen tuottaja, orkesterinjohtaja ja sovittaja. Hän on koulutukseltaan musiikinopettaja.
Heikkilä toimi levy-yhtiö Scandian sovittajana ja levytyskapellimestarina vuosina 1970–1980 ja tuotantopäällikkönä vuosina 1975–1980, sekä Musiikki-Fazerin palveluksessa samoissa tehtävissä vuosina 1980–1988. Vuodesta 1989 hän on toiminut omistamansa musiikkikustantamon Kokonuotti Oy:n toimitusjohtajana. Hän on sovittanut monien kevyen musiikin artistien kappaleita, muun muassa Katri Helenan, Kirkan ja Tapani Kansan levytyksiä. Hän on kuulunut "Suuren toivelaulukirjan" toimituskuntaan.
Hänelle myönnettiin valtion ylimääräinen taiteilijaeläke vuonna 2007.
Bookwell

Bookwell Oy oli vuonna 1860 perustettu Porvoossa ja myöhemmin myös Juvalla toiminut kirjapaino, joka aiemmin toimi nimellä WSOY:n kirjapaino. Se markkinoi ja tuotti kirjojen painopalveluita sekä kotimaahan että ulkomaille muun muassa Skandinaviaan ja Venäjälle. Vuonna 2010 Bookwell painoi yli 16 miljoonaa kirjaa ja sen palveluksessa oli 270 työntekijää. Bookwellillä oli digipaino Jyväskylässä, sitomo Porvoossa ja yksivärilinja Juvalla. Joulukuun 2009 alussa Bookwell yhdistyi myös vanhat perinteet omaavan Gummerus Kirjapainon kanssa.
Kariston kirjapainon Bookwell osti marraskuussa 2012 ja tiedotti joulukuussa kirjapainon lopettamisesta kevään 2013 jälkeen. Marraskuussa 2015 Spektri Production osti Bookwellin koko osakekannan, mukaan lukien Sanoman enemmistöomistuksen sekä vähemmistöosuudet Gummerukselta ja Karistolta.
Yhtiö lopetti toimintansa vuoden 2021 alussa yhtiön kutistuttua omistajanvaihdoksen myötä asteittain ja toiminnan kuihduttua.
Historia.
Ensimmäinen painotyö vuonna 1860 oli kortti, jossa Leopold Söderström kertoi poikansa Wernerin, pienen kirjanpainajan, syntyneen. Aluksi kirjapainon tuotannosta tärkeän osan muodostivat muun muassa Runebergin ja Topeliuksen kirjat. Painon perustamisen aikoihin painettiin kirjojen lisäksi myös Suomen kolmanneksi vanhinta sanomalehteä Borgåbladetia.
Jani Nivala

Jani Nivala on suomalainen radiotoimittaja ja -juontaja. Hän juontaa Yle Helsingin (Radio Suomi) iltapäivää arkisin klo 14–18.
Hän on aiemmin juontanut Radio Novan yölinjaa, Radio Aallon keskipäivää ja Tamperelaisen Radio 957:n aamulähetyksiä. Nivala on aikaisemmin työskennellyt The Voicen Heräämön aamujuontajana sekä YleX:llä, Iskelmä-radiossa, Radio Helsingissä, Radio Suomipopilla ja Radio Aallolla. Hänet tunnetaan myös yhtenä tunnollisimmista vuoden 2010 Movember-kampanjan osallistujista. Nivala on työskennellyt radiotuottajana YleX:llä.
Republikflucht

Republikflucht (”pako tasavallasta”) oli nimitys ilmiölle, jossa Itä-Saksan (DDR) kansalaiset loikkasivat länteen elääkseen Länsi-Saksassa tai missä tahansa muussa Varsovan liiton ulkopuolisessa länsimaassa. Termiä käytettiin erityisesti Itä-Saksasta Berliinin kautta vuosina 1948−1961 paenneista ihmismassoista sekä myös Berliinin muurin yli tai ohi yrittäneistä.
DDR:n rikoslain 213. pykälä säädettiin 12. tammikuuta 1968. Pykälässä kriminalisoitiin tasavallasta pakeneminen. Pykälää, oikealta nimeltään "Ungesetzlicher Grenzübertritt" (), kutsuttiin sekä Itä- että Länsi-Saksassa kansankielellä "Republikflucht-pykäläksi". Lain mukaan Republikfluchtiin syyllistyvä voitiin tuomita jopa kahden vuoden vankeusrangaistukseen. Pykälää muutettiin sittemmin vuonna 1979, ja se kumottiin lailla vuonna 1990.
Populaarikulttuurissa.
Ilkka Remeksen vaihtoehtotodellisuuteen sijoittuvassa romaanissa "Pääkallokehrääjä" Suomen Demokraattisessa Tasavallassa säädettiin helmikuussa 1958 ”Laki tasavallastapaosta”, jonka mukaan rankaistiin Tornionjoen yli Ruotsiin paenneita lähtijöitä ja heidän perheitään.
HMS Chanticleer (U05)

HMS Chanticleer (viirinumero U05) oli Britannian kuninkaallisen laivaston parannellun Black Swan -luokan sluuppi, joka palveli toisessa maailmansodassa.
Valmistus.
Alus tilattiin 9. tammikuuta 1941 osana vuoden 1940 täydennysohjelmaa William Denny and Brothersilta Dumbartonista, missä köli laskettiin 13. kesäkuuta. Alus laskettiin vesille 24. syyskuuta 1942 kumminaan Lady Denny ja valmistui 9. maaliskuuta 1943, jolloin sille oli asennettu Hedgehog-sukellusveneentorjuntaheitin sekä tulenjohtotutka.
Palvelus.
Alus siirrettiin tilaajan vastaanottotesteihin. Alus siirtyi huhtikuussa koeajojen ja varustamisen päätyttyä koulutettavaksi Tobermoryyn. Se liittyi toukokuussa Greenockiin sijoitettuun 7. saattajaryhmään suojaamaan Atlantin saattueita. Alus suojasi hinattavana olleen Maltalle siirrettävän kelluvantelakan Obanista Gibraltarille.
Alus suojasi 28. kesäkuuta saattuetta KMF18, josta se erkani 7. heinäkuuta aloittaen matkansa Bônen niemimaalle. Alus liittyi 9. heinäkuuta saattueeseen KMF19 suojaten sen matkan Sisilian sillanpäähän. Alus erkani saattueesta seuraavana päivänä sillanpäähän saavuttuaan liittyen itäiseen tukiosastoon.
Alus palasi elokuussa operaatiosta vapauduttuaan Atlantin saattueiden suojaksi. Se suojasi 1. syyskuuta saattuetta MKF22 Gibraltarilta kotimaahan ryhmänsä mukana. Alus määrättiin huollettavaksi telakalle Clydeen, mistä palattuaan se palasi saattajaryhmäänsä.
Alus lähti 2. marraskuuta Freetownista ryhmänsä mukana suojaten saattuetta SL139 Liverpooliin. Alus oli jäi saattueeseen 16. marraskuuta Gibraltarilta saapuneen saattueen MKS130 liityttyä osastoon. "Chanticleeriin" osui 18. marraskuuta Azoreihin kuuluvasta San Miguelin saaresta itälounaaseen Saksan laivaston sukellusveneen "U-515:n" laukaisema akustisesti maaliinhakeutuva T5 GNAT -torpedo (). Osuma tuhosi aluksen perän 28 miehistönjäsenen saadessa surmansa. Se jouduttiin hinaamaan uppoamisen estämiseksi Ponta Delgadoon Azoreille, missä alukselta poistettiin 22. marraskuuta sotamateriaali ja se poistettiin palveluksesta.
Pelastusalus "Salveda" hinasi joulukuussa aluksen hylyn Hortaan Azoreilla, jossa sitä käytettiin tukikohta-aluksena nimettynä "Hesperidekseksi". Alus nimettiin 31. joulukuuta uudelleen "HMS Lusitania II:ksi", vaikka se jatkoi palvelustaan tukikohta-aluksena Euroopan sotatoimien päättymiseen saakka. Alus poistettiin palveluksesta ja hylky myytiin 1946 romutettavaksi Lissabonissa.
Richard M. Bissell, Jr.

Richard M. Bissell, Jr. (18. syyskuuta 1910 – 7. helmikuuta 1994) oli yhdysvaltalainen CIA:n työntekijä, joka tunnetaan parhaiten roolistaan Sikojenlahden maihinnousussa. Bissell oli Sikojenlahden maihinnousun aikaan töissä CIA:ssa ja hän johti maihinnousuoperaatiota. Pian operaation mentyä pieleen Bissell jätti eroanomuksensa, joka hyväksyttiin 10 kuukautta maihinnousuyrityksen jälkeen. Presidentti John F. Kennedy oli ennen maihinnousuoperaatiota aikonut tehdä Bissellistä CIA:n seuraavan johtajan, mutta operaation epäonnistumisen vuoksi Bisselliä ei lopulta valittu virkaan.
Sikojenlahden maihinnousun lisäksi Bissell osallistui CIA:ssa muun muassa U-2 ja SR-71 sotilaskoneiden sekä Corona-vakoilusatelliitin suunnitteluun.
James Jesus Angleton

James Jesus Angleton (9. joulukuuta 1917 – 11. toukokuuta 1987) oli yhdysvaltalainen pitkäaikainen CIA:n vastavakoilun johtaja. Hänen virallinen nimikkeensä oli vastavakoilun operatiivinen apulaisjohtaja (, ADDOCI).
Angleton oli taustaltaan runoilija ja kirjallisuustieteilijä. Hänen aikanaan CIA rahoitti kirjallisuuslehtiä.
Tanezrouft

Tanezrouft hyvin kuiva aavikkoalue Saharassa Etelä-Algerian, Nigerin ja Pohjois-Malin alueella Ahaggarvuorista länteen. Tanezrouftin pinta-ala on noin 320 000 neliökilometriä.
Aavikkoalue tunnetaan "Janon maana". Se on "reg", sorainen aavikko, jollaiset ovat elämälle hyvin vihamielisiä paikkoja. Kuolleella, luoksepääsemättömällä, soraisella alueella ei ole vettä, eikä laajalla alueella selviä maamerkkejä. Alueen muutamat asukkaat ovat tuaregeja.
Alueella on muun muassa matalia vuoria, kuivuneen joen kanjoniseinämiä ja hiekkadyynejä. Tanezrouft nousee kohti itäisiä Ahaggarvuoria. Tanezrouftissa on kaksi pientä hiekka-aavikkoa, Erg Mehedjibat ja Erg Tassegefit. Alueella on voimakas tuulieroosio, sillä siellä on vain vähän kasveja. Vettä on yli sadan metrin syvyydessä maanpinnan alla. Tanezrouftin halki kulkee moottoritie Gaosta Béchariin.
Kastsjukovitšy

Kastsjukovitšy () eli Kostjukovitši () on pienehkö kaupunki ja samanniminen piiri Valko-Venäjän Mahiljoun maakunnan itäosissa Venäjän rajalla. Vuoden 2009 lopun väestönlaskennan perusteella Kastsjukovitšyn kaupungissa asui 15 993 ja koko piirissä 26 410 ihmistä.
Maantiedettä ja liikenneyhteyksiä.
Kastsjukovitšyn piiri rajoittuu idässä Mahiljoun alueen Krasnapollen, pohjoisessa Klimavitšyn ja idässä H’otsimskin hallintopiiriin. Etelässä piirin raja toimii valtakunnan rajana Valko-Venäjän ja Venäjän Brjanskin alueen välillä.
Itäisen Valko-Venäjän rautateiden risteyskaupunki Oršasta johtaa junanrata Horki-Krytšau-Klimavitšy-Kastsjukovitšy-Venäjän Brjanskin alueen Unetšaan. Kastsjukovitšyn rautatieasema sijaitsee keskustan koillispuolella ja kantaa nimeä Kommunaru (). Maanteitse (kantatietä P122) maakunnan pääkaupunki Mahiljouhun on 145 kilometriä.
Tšernobylin seurauksia.
Kastsjukovitšyn piirin ihmiset, maatalous ja elämä ovat kärsineet merkittävästi vuoden 1986 Tšernobylin ydinvoimalakatastrofin vaikutuksista. Onnettomuuden seurauksena 78 piirin 183 kylästä (joissa asui yhteensä yli 11 000 asukasta) ja noin 40 % maatalousmaista saastui radioaktiivisten aineiden johdosta. 40 kylän asukkaat asutettiin toisaalle ja 300 km² viljelymaata poistettiin maatalouskäytöstä. Vuoden 1996 yhteenvetokartan mukaan kaukokulkeuman tuomat cesium-137 -pitoisuudet olivat erityisen suuret Kastsjukovitšyn piirin länsiosissa ja olivat yhä paikoin 555–1 480 kBq/m² (tiukan eli pysyvän radioaktiivisuusvalvonnan alue) tai ylikin (evakuoidut/suljetut alueet). Piirin itäisimmissä osissa pitoisuudet olivat kuitenkin selvästi matalampia.
Bror Sjöberg

Bror Albert Sjöberg () oli suomalainen jääkäriluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana Valkoisen armeijan jääkärijoukoissa.
Perhe ja opinnot.
Sjöbergin vanhemmat olivat liikemies Bror Wilhelm Sjöberg ja Alexandra Matilda Alhstrand. Hänet vihittiin avioliittoon vuonna 1923 Rauha Sigrid Johanssonin kanssa. Hän kävi kuusi luokkaa Viipurin ruotsalaista klassillista lyseota. 
Jääkärikausi.
Sjöberg työskenteli konttoristina ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 30. syyskuuta 1915, josta hänet siirrettiin myöhemmin pataljoonan vartio-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.
Suomen sisällissota.
Sjöberg saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan aluksi 15. jääkäripataljoonaan, josta hänet siirrettiin maaliskuussa joukkueenjohtajaksi 5. Jääkärirykmentin 14. jääkäripataljoonan 4. komppaniaan. Hänet määrättiin 23. huhtikuuta 1918 alkaen pataljoonan adjutantiksi. Hän osallistui sisällissodan taisteluihin Karjalankannaksella.
Sisällissodan jälkeinen aika.
Sjöberg palveli sisällissodan jälkeen adjutanttina 5. Jääkärirykmentin 2. Jääkäripataljoonassa, josta hänet komennettiin 2. heinäkuuta 1918 alkaen Helsinkiin opettajaksi tiedonantoaliupseerikursseille. Jääkärirykmentistä hänet siirrettiin 18. elokuuta 1918 alkaen joukkueenjohtajaksi 2. Divisioonan tiedonantovälineosastoon ja 2. helmikuuta 1921 alkaen nuoremmaksi upseeriksi Kenttälennätinpataljoonaan. Sjöberg erosi armeijasta 20. kesäkuuta 1921 ja siirtyi Suojeluskuntajärjestön palvelukseen 15. marraskuuta 1921 alkaen. Hänet sijoitettiin suojeluskunnissa päälliköksi Turun suojeluskuntapiirin Paimion alueelle. Suojeluskunnista hän erosi 1. heinäkuuta 1922 ja työskenteli sen jälkeen kauppamatkustajana. Hänet on haudattu Helsinkiin.
Kamelit

Kamelit (Camelidae) on sorkkaeläimiin kuuluva nisäkäsheimo, jota tavataan Afrikassa, Aasiassa ja Etelä-Amerikassa. Siihen kuuluu kaksi sukua: vanhan maailman kamelit ("Camelus") ja uuden maailman laamat ("Lama"). Kameleiden suku sisältää villikamelin sekä ihmisen kesyttämät lajit kameli ja dromedaari. Laamojen sukuun puolestaan kuuluu vikunja ja guanako sekä näiden kesymuodot alpakka ja laama. Kamelien heimo kuuluvat kamelieläinten alalahkoon (Tylopoda), joka lisäksi käsittää sukupuuttoon kuolleita sukulaisheimoja.
Esihistorialliset kamelit.
Nykyisten kamelieläinten kantamuoto (paleolaama) eli Pohjois-Amerikan vuoristoalueilla. Se oli arkeologisten löytöjen mukaan lampaan kokoinen, pitkäkaulainen eläin. Laji levittäytyi Beringin kannaksen kautta Aasiaan ja edelleen Afrikkaan. Näiden jälkeläisiä ovat kaksikyttyräinen kameli ja dromedaari. Leviäminen tapahtui samaan aikaan kun mammutit vaelsivat toiseen suuntaan. Etelään levittäytyneiden paleolaamojen jälkeläisiä ovat vikunja ja guanako, joista ihminen on jalostanut alpakan ja laaman. Paleolaama on kuollut sukupuuttoon.
Nykyisillä kameleilla on myös muita esihistoriallisia sukulaisia. Kamelit on ainoa nykyisin elossa oleva alalahkoon Tylopoda kuuluva heimo. Tertiäärikaudella oli olemassa tähän alalahkoon kuuluvat heimot Cainotheriidae ja Merycoidodontidae. Aikaisemmin tähän alalahkoon luettiin myös heimo Protocetidae, mutta nyttemmin se luetaan kuuluvaksi märehtijöihin (Ruminantia). Heimoon Cainotheridae kuuluu suku "Cawinotherium" ja heimoon Merycoidodontidae kuului suvut "Merycoidodon, Brachycrus" ja "Promerycochoerus".
Sopeutuminen kuivaan ilmastoon.
"Kyttyrä" on suurille kameleille tunnusomainen tuntomerkki. Kyttyrä on pääasiassa rasvaa ja siis vararavintoa eläimelle. Kuumassa ilmanalassa eläimelle on edullista olla kapea ja ihon pinta-alan on hyvä olla suuri. Paahtavassa auringonpaisteessa eläin voi kääntyä aurinkoon tai auringosta pois, jolloin säteilyä tulee mahdollisimman vähän iholle. Kun eläin tarvitsee lisälämpöä, se kääntyy sivuttain aurinkoon, jolloin se saa säteilyä paljon. Jos sama rasvamäärä olisi tasaisesti jakautuneena ihon alla, tätä keinoa ei olisi käytössä. Kylmissä oloissa eläville eläimille pyöreä muoto on edullisin (pinta-alan suhde tilavuuteen).
Kaikille kamelieläimille on tunnusomaista sopeutuneisuus sietää nestevaihteluita. Ominaisuus on ilmeisesti kehittynyt vuoristo-oloista, joissa syötävä ja vesi saattoivat olla kaukana toisistaan. Suurilla kameleilla tämä kyky on auttanut niitä sopeutumaan autiomaaoloihin. Tärkein tekijä nestevaihteluiden kestoon on veren punasolujen soikea muoto ja solukalvojen kestävyys. Soikeat punasolut voivat venyä ja supistua rikkoutumatta vaikka neste- ja suolatasapainoissa tapahtuu suuria muutoksia. Se, että janoisella kamelilla kyttyrä on usein silminnähden supistunut, on johtanut väärinkäsitykseen, että kyttyrässä olisi vettä. Yleensä janoinen kameli on myös nälkäinen ja se on käyttänyt kyttyrän varastorasvoja energialähteenään.
Nokia C6-00

Nokia C6-00 on 13. huhtikuuta 2010 julkistettu Nokian älypuhelin, joka käyttää Symbian S60 5th Edition-käyttöjärjestelmää. Puhelimessa on liukuva QWERTY-näppäimistö. Sen ohjelmisto ja elektroniikka on samankaltainen Nokia N97 Minin kanssa. Nokia C6 ja N97 Mini eroavat toisistaan liukunäppäimistön asennon osalta; C6:ssa liukunäppäimistö on suora ja N97 Minissä taittuva. Eroavaisuuden ansiosta C6-malliin mahtuu neljän rivin täysmittainen QWERTY-näppäimistö, joka tekee puhelimella kirjoittamisesta helpompaa. C6:ssa on viiden megapikselin kamera sekä kakkoskamera videopuheluja varten, mutta siinä ei ole Carl Zeiss -optiikkaa kuten N97 Minissä. 
Kaikki sovellukset ja pelit, jotka on suunniteltu puhelimille, joissa on sama käyttöjärjestelmä (N97, N97 Mini, 5800 Xpressmusic, 5230, 5228) toimivat myös tässä mallissa.
Tietoja.
Toimintataajuudet.
Nokia C6-00 on nelitaajuuspuhelin, mikä tarkoittaa sitä, että se toimii sekä eurooppalaisissa GSM 900 ja 1800 MHz verkoissa että amerikkalaisissa GSM 850 ja 1900 MHz verkoissa. Se toimii myös 900 ja 1900 MHz sekä uudemmassa 2100 MHz WCDMA-verkossa.
Näyttö.
C6-00:ssa on resistiivinen eli painalluksen tunnistava 16 miljoonan värin kosketusnäyttö, jonka resoluutio on 640x360 pikseliä (nHD).
Muistikorttipaikka.
C6-00:ssa on MicroSD-muistikorttipaikka, ja muistikorttituki on jopa 16 gigatavun muistikortille. Sisäistä muistia puhelimessa on noin 200 megatavua.
Virtalähde.
C6-00:ssa on 1200 milliampeeritunnin litium-ioni-akku.
Hintaluokka.
Noin 130-160€
Arvioita.
Cnet kritisoi, että “C6-malli kärsii N97-mallin ylijääneistä ominaisuuksista, eikä siinä ole N97:n pelastavaa laitteistoa. Tuloksena on pettymyksen tuottava puhelin, oli hinta mikä hyvänsä.”
Cnet Asia kirjoitti, että huolimatta vanhentuneesta ja hitaasta käyttöjärjestelmästä, se pitää parantuneista yhteysominaisuuksista, reaaliaikaisesta navigoinnista Ovi Kartta -palvelun avulla sekä yleisesti puhelimen mallista.
T3-lehden arvostelussa sanottiin, että ”Nokia C6 on kelpo puhelin, mutta sen vuoksi kukaan tuskin siirtyy käyttämään Symbian-käyttöjärjestelmän puhelinta. C6 on siis Nokian faneja varten, jotka arvostavat tekstiviesti- ja sähköpostiominaisuuksia.” Techradar.com antoi puhelimelle viidestä tähdestä kolme. Sen mukaan puhelimessa on näppäriä sovelluksia ja hieno näyttö, mutta yleinen käytettävyysongelma pilaa vaikutelmaa. Stuff.TV antoi myös puhelimelle kolme tähteä viidestä ja arvioi, että C6 on ”sangen toimiva”, mutta sen teknologia vaikuttaa vanhentuneelta. Electricpig antoi puhelimelle kaksi tähteä ja kehui puhelimen jämäkkää mallia sekä N-sarjalle tuttua tekniikkaa, mutta ei liiemmin hurrannut hitaalle kosketusnäytölle eikä huonolle näppäimien suunnittelulle.
Ueckermünde

Ueckermünde on kaupunki Mecklenburg-Etu-Pommerin osavaltiossa Koillis-Saksassa. Kaupunki kuuluu Uecker-Randowin piirikuntaan ja sijaitsee Itämereen kuuluvan Oderinhaffin rannalla, noin 15 kilometriä Saksan ja Puolan välisestä rajasta länteen. Kaupungin asukasluku oli vuonna 2009 yhteensä 10 127. Ueckermünde on saanut nimensä Oderinhaffiin laskevan Ueckerjoen mukaan.
Korean sodan loikkarit

Korean sodan loikkarit olivat joukko YK-sotilaita ja sotavankeja, jotka loikkasivat Korean sodassa, kieltäytyivät kotiutumasta ja valitsivat asuinmaakseen Kiinan. Loikkareita oli 22, joista 21 Yhdysvalloista ja yksi Isosta-Britanniasta. Suurin osa palasi myöhemmin kotimaihinsa, mutta muutamat jäivät Kiinaan tai muuttivat kolmansiin maihin.
Taustaa.
Vankien kotiuttaminen oli suurin kompastuskivi pitkäkestoisissa tulitaukoneuvotteluissa YK:n joukkojen sekä Kiinan ja Pohjois-Korean välillä. Sotaakäyvät ryhmittymät lopulta sopivat sairaiden ja haavoittuneiden vankien vaihdosta (Operation Little Switch), joka toteutettiin huhti- ja toukokuussa 1953. Heinäkuussa kaksi puolta sopivat, että ketään sotavankia, joka toivoi ettei häntä kotiutettaisi, ei pakotettaisi. Tämä oli ollut neuvotteluissa ongelmakohta, sillä kiinalaiset ja pohjoiskorealaiset halusivat kaikkien sotavankien palaavan kotimaihinsa. Sotavangeille, jotka eivät halunneet palata kotimaahansa, annettaisiin 90 päivää uudelleenharkintaan puolueettomalla alueella ennen kuin heidän annettiin jäädä vihollisen alueelle.
Melita Tång

Melita Tång (12. toukokuuta 1903 Moskova – 1. elokuuta 1944 Helsinki) oli suomenruotsalainen kirjailija.
Teoksen "Mörk punkt" pohjalta on Jorma Nortimo ohjannut elokuvan "Perheen musta lammas" (1941).
Tångin isä oli entisöijä Otto Emil Tång, äiti oli Fanny Emilia Ginman.
Finn Feiring

Finn Feiring () oli suomalainen kauppaneuvos ja toimitusjohtaja. Hänen isänsä oli norjalainen eversti Edmund Feiring ja äitinsä Helga de Seue.
Norjassa varttunut Feiring muutti Suomeen ja valmistui ylioppilaaksi Viipurin ruotsalaisesta lyseosta ja opiskeli Helsingin yliopistossa lakia. Hän toimi ensin rautatievirkamiehenä ja vuodesta 1900 Yhdistyneiden Villatehtaiden konttoripäällikkönä. Yhtiön toimitusjohtajana ja hallituksen puheenjohtaja hän työskenteli 1918–1948. Lisäksi hän toimi Suomen Teollisuusliiton hallituksen puheenjohtajana 1926–1931, puolustusministeriön hankinta-asioiden neuvottelukunnan puheenjohtajana ja vuosina 1940–1947 Svenska Finlands Skytteförbundin (Suomen ruotsalainen Ampujainliitto) puheenjohtajana. Hän istui myös Teollisuudenharioittajain Keskinäisen Tapaturmavakuutusyhtiön ja Svenska Handelshögskolanin hallintoneuvostoissa ja Säteri Oy:n hallituksessa.
Hän asui perheineen Kauniaisten huvilassaan (”Villa Feiring”) vuodesta 1910 ja toimi Kauniaisissa ensin yhdyskuntavaltuuston jäsenenä 1916–1920 ja sittemmin kauppalanvaltuustossa 1920–1948, jossa toimi puheenjohtajana 1922–1948. Feiring oli myös Kauniaisten suojeluskunnan päällikkö.
Feiring sai Suomen Valkoisen Ruusun I luokan ritarimerkin. Hänet nimitettiin Suomen itsenäisyyden ajan 48:nneksi kauppaneuvokseksi 31. lokakuuta 1930.
Kenny Monday

Kenneth Dale "Kenny" Monday (s. 25. marraskuuta 1961 Tulsa, Oklahoma) on entinen yhdysvaltalainen painija. Hän voitti vuoden 1988 kesäolympialaisissa Soulissa kultamitalin 74 kg -sarjan vapaapainissa. Hän kilpaili samassa sarjassa myös kaksissa seuraavissa kesäolympialaisissa; vuonna 1992 hän sai Barcelonassa hopeaa, mutta vuonna 1996 hän jäi Atlantassa kuudennelle sijalle.
Monday sai lisäksi kaksi mitalia painin maailmanmestaruuskilpailuissa ja yhden Pan-Amerikan kisoissa.
Monday opiskeli Oklahoma State Universityssa. Hänet otettiin National Wrestling Hall of Fameen vuonna 2001.
Angel of Babylon

Angel of Babylon on Avantasia -musiikkiprojektin studioalbumi, joka julkaistiin 3. huhtikuuta 2010.
Lee Cormie

Lee Cormie (s. 8. helmikuuta 1992 Melbourne, Australia) on australialainen näyttelijä. Hän on näytellyt muun muassa "December Boys" -elokuvassa, jossa hänen roolihahmonsa oli Misty. Cormie on näytellyt myös muun muassa sarjassa "Worst Best Friends".
Elämän kartoitus I – 1950–1970

Elämän kartoitus I – 1950–1970 on suomalaismuusikko Moog Konttisen omaelämäkerran ensimmäinen osa, joka kertoo Konttisen nuoruusvuosista 1950-1970-luvuilta. Kirja julkaistiin Konttisen 60-vuotisjuhlakonsertin yhteydessä Tampereella 9. joulukuuta 2010.
Omaelämäkerran toinen osa Elämän kartoitus II – 1970–1976 ilmestyi vuonna 2013.
Krasner

Krasner on muun muassa seuraavien henkilöiden sukunimi:
Doug Kostynski

Douglas Kostynski (s. 23. helmikuuta 1963 Castlegar, Brittiläinen Kolumbia, Kanada) on kanadalainen entinen jääkiekkoilija. Hän pelasi keskushyökkääjänä ja rightilta. Kostynski pelasi yhteensä 15 NHL-ottelua Boston Bruinsissa tehoin 3+1=4.
Ura.
Junioriura.
Kostynski pelasi kauden 1979–1980 pääasiassa BCJHL-joukkue Abbotsford Flyersissä, mutta hän pelasi myös 11 ottelua tehoin 1+4=5 WHL:n New Westminster Bruinsissa. Kostynski jatkoi WHL:ssä seuraavat kolme kautta. Tulokaskaudellaan 1980–1981 hän teki Bruinsissa 64 ottelussa tehot 18+40=58, joilla Konstynski oli joukkueen sisäisen pistepörssin neljäs. Hän vaihtoi kaudeksi 1981–1982 Kamloops Junior Oilersiin, jonka sisäisen piste- ja maalipörssin Kostynski voitti tehoilla 39+42=81. Boston Bruins varasi hänet numerolla 186 .
Varauksensa jälkeen Kostynski pelasi vielä kauden 1982–1983 WHL:ssä. Hän aloitti kauden Brandon Wheat Kingsissä, jossa 11 ottelussa syntyi tehot 4+5=9. Kostynski kuitenkin palasi kesken kauden Kamloops Junior Oilersiin, jossa hän teki kovat tehot 53+54=107 ja tuli joukkueensa sisäisessä pistepörssissä kolmanneksi Dean Evasonin ja Jim Camazzolan jälkeen. Brandonissa tehdyt pisteet mukaan lukien Kostynski oli Oilersin toiseksi eniten pisteitä WHL-kauden aikana tehnyt pelaaja.
Ammattilaisura.
Kaudeksi 1983–1984 Kostynski siirtyi Boston Bruinsin organisaatioon. Hän pelasi kauden pääosin Bruinsin farmijoukkueessa Hershey Bearsissa, AHL:ssä, jossa tulokaskausi toi Kostynskille 67 ottelussa tehot 13+27=40. NHL:n puolella hän pelasi yhdeksän ottelua tehoin 3+1=4. Kaudella 1984–1985 Kostynski pelasi kuusi NHL-ottelua ilman tehopisteitä ja AHL:ssä pisteitä tuli 44.
Vuodet 1985–1987 Kostynski pelasi AHL:ää Moncton Golden Flamesissa. Hän teki kaudella 1985–1986 tehot 18+36=54, joilla Kostynski tuli joukkueen sisäisessä pistepörssissä neljänneksi. Kaudella 1986–1987 hän teki tehot 21+45=66, joka on Kostynskin yhden kauden piste-ennätys AHL:ssä. Hän oli Golden Flamesin paras syöttäjä ja sisäisen pistepörssin kolmas Brett Hullin ja Randy Burridgen jälkeen. Kostynski oli AHL:n syöttöpörssin kymmenes. Kauden 1987–1988 hän pelasi AHL:ää Adirondack Red Wingsin joukkueessa.
Kostynski siirtyi kaudeksi 1988–1989 Eurooppaan ja SM-liigajoukkue SaiPan riveihin. Hän voitti tehoilla 20+32=52 joukkueen sisäisen piste- ja syöttöpörssin. Kostynski pelasi SaiPassa myös toisen kauden 1989–1990, joka toi hänelle 38 ottelussa tehot 13+18=31. Kostynski oli SaiPan kolmanneksi paras pistemies Jouko Viljakaisen ja Vesa Viitakosken jälkeen. Hänen uransa loppui kevääseen 1990 27-vuotiaana.
Jelizaveta Suvorova

Jelizaveta Mihailovna Suvorova (; s. 21. huhtikuuta 1975 Moskova) on venäläinen entinen nykyaikainen viisiottelija. Hän edusti seuratasolla Dynamo Moskovaa. Suvorova voitti MM-kisoissa yhteensä kahdeksan ja EM-kilpailuissa neljä mitalia. Suvorova osallistui olympialaisiin kerran, Sydneyssä 2000. Tuolloin hän sijoittui henkilökohtaisessa kilpailussa seitsemänneksi.
Lähteet.
Kepola

Kepola on kylä Säkylässä, Satakunnan maakunnassa. Kylä on entisen Köyliön kunnan kuntakeskus. Vuoden 2022 lopussa Kepola-Pajulan taajaman, missä Kepola sijaitsee, väkiluku oli 680. Kylä sijaitsee Köyliönjärven länsipuolella, ja se on tunnettu tarinasta, jossa Lalli surmaa piispa Henrikin kirveellä Köyliönjärven jäällä. Kepolan keskustassa onkin Lallin patsas.
Kulttuuri.
Köyliönjärven ympäristö on yksi ympäristöministeriön määrittelemistä Suomen 27:stä kansallismaisemasta. Historiansa takia sillä on kansallismaisemien keskuudessa poikkeuksellinen asema. 
Köyliönjärven Kirkkosaaressa on vuonna 1752 rakennettu ja 1889 uusittu puurakenteinen Köyliön kirkko. 
Kepolan keskustassa on köyliöläisen taidemaalari Into Linturin taiteilijakoti Villa Linturi, joka toimii nykyään kesäkahvilana, infopisteenä ja kokousten pitopaikkana. Kepolassa oli Suomen pisin koivukuja, mutta vuonna 2009 osa puista kaadettiin niiden huonon kunnon vuoksi. Uudet puut on jo istutettu niiden tilalle.
Kepolassa on esikoulu ja alakoulu, jossa annetaan opetusta vuosiluokille 1–6.
Tapahtumat.
Vuosittaisia tapahtumia Kepolassa ovat mm. Kepolan markkinat, joulumyyjäiset sekä uudenvuoden vastaanottojuhla. Lisäksi koululaiset lakittavat Lallin patsaan vappuisin.
Henrik Hassel

Henrik Hassel (12. marraskuuta 1700 Jomala – 18. elokuuta 1776 Turku) oli ahvenanmaalainen kaunopuheisuuden professori, kanslianeuvos ja lintutieteilijä.
Elämäkerta.
Henrik Hasselin isä, myös Henrik Hassel, toimi Jomalan kappalaisena ja Karjaan kirkkoherrana. Isoviha ajoi papin perheineen pakosalle Ruotsin Strängnäsiin 1714. Henrik pantiin Strängnäsin lukioon, josta hän 1718 lähti opiskelemaan Uppsalan yliopistoon, ja opiskeli siellä kahdeksan vuotta. 1726 maisteri Hassel muutti Turkuun ja aloitti opinnot Turun Akatemiassa. 1728 hänelle myönnettiin sielläkin maisterin arvo. Hänet nimitettiin akatemian kaunopuheisuuden professoriksi samana vuonna. Uransa aikana Hassel toimi viidesti akatemian rehtorina. Kanslianeuvos hänestä tehtiin 1773. Hän vetäytyi tehtävistään 1775. Hänet on haudattu Turun tuomiokirkkoon 20. elokuuta 1776.
Hassel oli kahdesti avioliitossa: ensin Catharina Merumanin kanssa, jonka isä oli pankinjohtaja, ja toistamiseen vuonna 1762 Christina Margareta Palénin kanssa, joka oli professori Steenmanin leski. Hassel omisti lukuisia kartanoita ja maatiloja Kaarinassa ja Piikkiössä.
Vuonna 1741 Hassel ohjasi Gregorius Halleniuksen opinnäytteen Mynämäen pitäjästä, joka on yksi varhaisimmista pitäjänkuvauksista. Siihen sisältyy luettelo Mynämäessä tavatuista lintulajeista ("Dissertatio gradualis Wirmoensis in Finlandia territorii memorabilis").
Bahar Doğan

Bahar Doğan (s. 2. syyskuuta 1974 Kocaeli) on turkkilainen kestävyysjuoksija. Hän edustaa seuratasolla Üsküdar BSK:ta. Doğan sijoittui maratonilla viidenneksikymmenenneksi Pekingin olympialaisissa 2008 ja oli samalla matkalla neljäskymmenes vuoden 2007 MM-kisoissa. Daegun MM-kisoissa 2011 hän oli 36:s.
Ennätykset.
"Lähde: IAAF" 
Lähteet.
Paini kesäolympialaisissa 1952 – vapaapainin 87 kg

Vapaapainin sarjaan 87 kg osallistui 13 painijaa, jokaisen edustaessa eri maata. Kilpailut käytiin 20.-23. heinäkuuta.
2.kierros.
Sveitsin Lardon keskeytti kilpailun 2.kierroksen jälkeen.
Edward Daniel Clarke

Edward Daniel Clarke (5. kesäkuuta 1769 Willingdon, Sussex – 9. maaliskuuta 1822 Lontoo) oli englantilainen kivennäistieteilijä ja tutkimusmatkailija.
Clarke kävi alkeiskoulunsa Tonbridgessä. Vuonna 1786 hän pääsi opiskelemaan Jesus Collegeen Cambridgen yliopistoon, josta hän valmistui 1790, ja ryhtyi Henry Tuftonin kotiopettajaksi. Vuonna 1792 hän lähti lordi Berwickin seuralaisena matkalle Eurooppaan. He kävivät Saksassa, Sveitsissä ja Italiassa, missä Clarke asettui Napoliin lähes kahdeksi vuodeksi. Palattuaan Englantiin kesällä 1794 hän toimi kotiopettajana useissa perheissä.
Vuonna 1799 Clarke lähti pitkälle matkalle yhdessä entisen oppilaansa herra Crippsin kanssa. He kulkivat halki Norjan ja Ruotsin ja kävivät aina Enontekiöllä saakka. Täällä Clarke vieraili Enontekiön kirkkoherran Erik Grapen luona. Vain päivää myöhemmin pappilassa vieraili myös toinen kaukomatkaaja, Giuseppe Acerbi, joka ei ehtinyt tavata Clarkea, jonka matka jatkui Suomen halki Pietariin, ja sieltä edelleen Krimin niemimaalle, Konstantinopoliin, Rodokselle, Egyptiin ja Palestiinaan. Täältä he suuntasivat Kreikkaan, josta he Konstantinopolin kautta palasivat Euroopan halki Englantiin 1803.
Clarke sai opettajan viran Cambridgessä ja 1808 hänet nimitettiin yliopiston mineralogian professoriksi. Hän harrasti myös kemiaa. Vuonna 1817 hänet valittiin yliopiston kirjastonhoitajaksi. Hän oli yksi Cambridge Philosophical Societyn perustajista 1819.
Ristola

Ristola on kylä Säkylässä, Satakunnassa entisen Köyliön kunnan alueella. Se koostuu viidestä pienestä maalaiskyläalueesta: Ehtamosta, Vinnarista, Peräkalliosta, Lähteenkylästä ja Järvenpäästä. Ristolassa toimii Köyliön suurin työnantaja, FB-ketjutekniikka. Kylän yleiskuvaa hallitsevat laajat pellot, Köyliönjärvi ja Köyliönjoki.
Yleistä.
Ristolan Tuhkanummella sijaitsee Tuhatvuotinen kalmisto, esihistoriallinen polttokalmisto. Ensimmäiset löydöt tehtiin jo 1870-luvulla, ja myöhemmin arkeologisia tutkimuksia on suoritettu vuosina 1898 ja 1905. Kalmistosta löydettiin mataliin kuoppiin kätkettyjen, roviolla poltettujen, juhlapukuihin puettujen vainajien jäännöksiä. Vuonna 1901 metsänvartija Herman Väisänen pystytti paikalle muistokiven, jossa lukee: "Tuhatvuotinen kalmisto."
Köyliönjärvellä sijaitseva Kirkkokari on tärkeä katolinen pyhiinvaelluskohde. Kesäkuussa 18. päivää lähinnä olevana sunnuntaina siellä järjestetään katolinen muistomessu. 
Kirkkokarilla sijaitsi myös Köyliön ensimmäinen kirkko, joka oli käytössä vielä 1420-luvulla. Saarella on vuonna 1955 pystytetty muistokivi, joka kertoo kristinuskon Suomeen tulosta. 
Köyliönjärven rannalla sijaitsee Pispannokan virkistysalue, jossa ovat lintutorni, laavu ja vene kaikkien vapaassa käytössä. Alueella on ollut Lallin Lammas Oy:n lampaita maisemanhoitotyössä, mutta laidunnus on nykyään vaarassa petojen vuoksi. Ilmiinjärven rannalla on kesäaikaan kovassa käytössä oleva uimapaikka, jota kyläläiset pitävät siistinä. Ristolassa on aktiivinen kyläyhdistys, joka mm. varaa metsästyseuran majan ja saunan kyläläisille pari kertaa vuodessa.
Raumanmeren peruskoulu

Raumanmeren peruskoulu on Raumalla Pyynpäässä sijaitseva yläkoulu, jossa on luokat 7–9. Vuonna 2020 koulussa oli noin 480 oppilasta. Koulun rehtori on Jarmo Lehtonen. Raumanmeren peruskoulun yhteydessä toimii Naulan koulu, jossa järjestetään erityisopetusta.
Koulu muutti arkkitehti Heikki Taskisen suunnittelemaan Pyynpäänkadun rakennukseen elokuussa 1989. Sitä ennen koulu toimi samalla nimellä Karjalankatu 16:ssa.
Tammikuussa 1989 koulun silloisissa tiloissa tapahtui koulusurma, jossa kuoli kaksi oppilasta. Tapaus oli Suomen ensimmäinen kouluammunta.
Breaking the Girl

Breaking the Girl on Red Hot Chili Peppersin single, joka julkaistiin heidän viidenneltä studioalbumilta Blood Sugar Sex Magik vuonna 1992. Kappale oli albumin neljäs single viidestä. Kappale on balladi, joka kertoo bändin laulaja Anthony Kiedisin vaikeasta suhteesta hänen entiseen tyttöystävään. Bändin kitaristi John Frusciante soittaa kappaleen akustistisella kitaralla. Kappaleesta tehtiin musiikkivideo vuonna 1992. Kappaleen b-puoli on "Fela's Cock".
Musiikkivideo.
Kappaleen musiikkivideo tehtiin vuonna 1992, jolloin Frusciante ei enää ollut mukana. Videolla ja muutenkin bändissä hänet korvasi Arik Marshall. Videon ohjasi Stéphane Sednaoui, joka ohjasi myös kappaleen Give It Away videon.
Julkaisu.
Kappale jatkoi Red Hot Chili Peppersin menestystä albumilla Blood Sugar Sex Magik. Kappale ei menestynyt listoilla yhtä hyvin kuin menestyskappaleet Give It Away ja Under the Bridge. Kappale oli 12. Uudessa-Seelannissa, Recording Industry Association of New Zealand-listalla (jolla Suck My Kiss oli kolmas). Muita listoja, jolla single oli kahdenkymmenen parhaan joukossa olivat: Hot Mainstream Rock Tracks- (15.), Alternative Songs- (19.) ja Irish Singles Chart-lista (19.).
Voitoinen

Voitoinen () on kylä Säkylässä, Satakunnassa entisen Köyliön kunnan alueella. Se käsittää noin 85 kotitaloutta ja on Säkylän pohjoisin kylä. Sen rajanaapureita ovat entisen Köyliön, nykyisen Säkylän Tuiskulan kylä, entisen Kiukaisten kunnan alue, Eura ja Kokemäki. Vuoden 2022 lopussa kylän postinumeroalueen (27740 Voitoinen) väkiluku oli 153.
Yleistä.
Voitoisten toimintakeskus on vanha kyläkoulu, jossa yhdistykset, kuten Voitoisten kyläyhdistys, kokoontuvat ja järjestävät toimintaa. Koulun pihalla on talvisaikaan käytössä oleva jääkiekkokaukalo, jota hoitaa vapaaehtoinen voitoislainen. Voitoisissa ei ole enää palveluita, ja siksi kyläläiset pitävät kyläkoulun säilymistä tärkeänä. Kyläyhdistys järjestää yhdessä Pienviljelijäyhdistyksen kanssa voitoislaisille sekä Pienviljelijäyhdistyksen jäsenille joka joulu yhteisen joulujuhlan. Joulujuhlan yhteydessä järjestetään myös yhdessä Köyliön seurakunnan kanssa Kauneimmat joululaulut -tilaisuus. Lisäksi kyläyhdistys järjestää vuosittain jo perinteisen Elomarkkinat-tapahtuman noin elokuun puolivälin sunnuntaina. Tilaisuudessa lähialueen tuottajat myyvät sadonkorjuutuotteitaan ja paikalla on myös kirpputori sekä erilaista ohjelmaa.
Maatalous.
Voitoisten pellot soveltuvat erinomaisesti avomaavihannesten viljelyyn. Pelloilla viljellään myös sokerijuurikasta, perunaa, viljaa ja maissia. Voitoisissa toimii kotieläintiloja, joilla kasvatetaan muun muassa broilereita, sikoja ja hevosia, ja Voitoisista löytyy myös iso lypsykarjatila. Kylässä on muutakin kuin maatalouteen liittyvää vilkasta yritystoimintaa.
Bagmati

Bagmati () on yksi Nepalin neljästätoista vyöhykkeestä. Se sijaitsee Nepalin Keskisellä kehitysalueella rajautuen pohjoisessa Kiinan Tiibetin autonomiseen alueeseen. Nepalin vyöhykkeistä naapureita ovat Janakpur idässä, Narayani etelässä sekä Gandaki lännessä.
Vyöhykkeen pinta-ala on 9 428 neliökilometriä. Bagmatin väkiluku oli 2001 yhteensä 3,01 miljoonaa ihmistä, vuonna 2011 jo 3,84 miljoonaa.
Vyöhykkeen ja koko Nepalin pääkaupunki on 1,00 miljoonan asukkaan Kathmandu (2011, koko Kathmandun piirikunnassa 1,74 milj. asukasta). Toiseksi väkirikkain kaupunki on naapurikaupunki Lalitpur (keskusta tunnetaan nimellä "Patan", 226 728 as. vuonna 2011).
Alue on saanut nimensä Bagmatijoen mukaan. Bagmatin vyöhykkeeseen kuuluu Kathmandun laakso, jossa on yhteensä 1,5 miljoonaa asukasta. Unesco julisti Kathmandun laakson maailmanperintökohteeksi vuonna 1979. Laaksossa sijaitsee Nepalin kolme suurinta kaupunkia, sekä lukuisia pikkukaupunkeja ja kyliä.
Bagmati Nepalin maanjäristyksen 2015 pahimpia vahinkoalueita.
Bagmatin vyöhyke kärsi pahoin lauantaina 25. huhtikuuta 2015 sattuneesta voimakkuudeltaan 7,8 momenttimagnitudin maanjäristyksestä. Kun järistyksestä oli runsas kaksi vuorokautta, maan pelastusviranomaiset kertoivat siihen mennessä keräämänsä tiedon perusteella etenkin Kathmandusta pohjoiseen sijoittuneiden vuoristoisten piirikuntien kärsineen asukaslukuunsa nähden suurimmat henkilövahingot. Tiistaina 28.4.2015, jolloin tiedossa oli yli 5 000 kuolonuhria Nepalissa, lukumääräisesti eniten kuolonuhreja oli vahvistettu Bagmatin Sindhupalchokin (1 376 menehtynyttä), Kathmandun (1 034) ja Nuwakotin (638) piirikunnista. Selvästi yli puolet kaikista Nepalin huhtikuun 2015 maanjäristyksen vahvistetuista kuolonuhreista oli tähän mennessä raportoitu Bagmatin vyöhykkeeltä. Pelastustöiden edetessä syrjäisemmille alueilla näiden seutujen todettu uhrimäärä kasvoi. Esimerkiksi Sindhupalchokin piirikunnan, jossa jopa 90 rakennuksista arvioitiin tuhoutuneeksi, uhrimäärä nousi 4. toukokuuta mennessä jo 3 360 ihmiseen. Tässä vaiheessa koko järistyksen uhrimääräksi kirjattiin 7 467.
Tiistaina 28.4.2015 uutisoitiin väestöltään pienemmässä, mutta suhteellisesti pahimpiin turma-alueisiin kuuluvassa pohjoisessa Rasuwan piirikunnassa tapahtuneesta suuresta lumi- ja maavyörystä. Vyöry osui syrjäiseen Ghodatabelan kylään retkeilyalueena suositussa Langtangin kansallispuistossa. Vyöryn seurauksena noin 250 henkeä on kateissa.
Piirikunnat.
Bagmati jakautuu paikallishallinnon ylemmällä tasolla kahdeksaan piirikuntaan oheisen taulukon mukaisesti. Taulukossa on lueteltu myös piirikuntien kaupungit ja niiden väkiluku vuoden 2011 väestönlaskennan mukaan. Paikallishallinnon alemmalla tasolla piirikunnat jakatuvat kaupunkeihin ja kaupunkikehityskomiteoihin (VDC). Nepalin vuoden 2014 kaupunkiuudistusten yhteydessä uusia kaupunkeja perustettiin runsaasti (merkintä (*2014) ja joihinkin olemassa olleisiin kaupunkeihin tehtiin aluemuutoksia.
Venäläinen tikka

Venäläinen tikka eli Duga () oli Neuvostoliiton tutkajärjestelmä, jonka oli tarkoitus antaa varhaisvaroitus mannertenvälisestä ohjusiskusta. Tutkasta tuli kuuluisa nimellä ”Tikka” ( tai "Russian Woodpecker") sen eri puolilla Eurooppaa aiheuttaman voimakkaan nakuttavan radiohäiriön vuoksi.
Duga-järjestelmää rakennettiin ensin kaksi prototyyppiä, joista käytettiin pelkästään nimeä Duga (ilman numeroa, koodinimi 5H77) Ukrainan Mykolajivissa. Prototyypin perusteella rakennettiin Duga-1 (5H32-West), joka sijaitsi Tšernobylin ydinvoimalan lähellä ja on nyt säteilyn vuoksi suljetulla alueella. Tšernobylin alueella järjestetään jonkin verran ohjattuja turistikierroksia, joiden yhteydessä voi vierailla Duga-1-asemalla. Toinen, itäinen Duga-2-asema sijaitsi Amurin Komsomolskissa. Populaarikulttuurissa mainitaan virheellisesti usein "Duga-3", mutta sellaista ei koskaan rakennettu johtuen Duga-asemien heikosta suorituskyvystä ja virheellisistä havainnoista.
Häiriöt.
Häiritsevä signaali oli maailmanlaajuinen ja häiritsi HF-radiotaajuusaluetta vuosina 1976–1989. Signaalilla ei ollut mitään tiettyä vakiotaajuutta vaan taajuus vaihteli satunnaisesti. Signaali kuulosti lyhytaaltoradion kautta kuultuna kymmenen hertsin taajuiselta tikan rummutukselta. Signaalin uskottiin olevan neuvostoliittolaisen OTH-tutkajärjestelmän signaali – tämä teoria varmistui vasta Neuvostoliiton kaatumisen jälkeen. Signaali oli Neuvostoliiton mannertenvälisten ohjusten torjuntaan liittyvän Duga-järjestelmän tutkalähete.
Venäläinen tikka aiheutti häiriötä muun muassa radioamatöörien ja lentokoneiden viestinnälle. Yhdysvaltain hallitus valitti asiasta Neuvostoliitolle, mutta Neuvostoliitto ei edes myöntänyt signaalin olevan heidän tuottamansa. Jotkut radioamatöörit suunnittelivat häätävänsä tutkan pois radioamatöörialueilta lähettämällä tutkaheijastuksia häiritseviä signaaleja.
Hjalmar Lindqvist

Hjalmar Lindqvist (7. elokuuta 1887 Korpilahti – 5. joulukuuta 1966 Haukipudas) oli suomalainen poliitikko ja kansanedustaja. Lindqvist oli sosialidemokraatti ja vaikutti merkittävästi Haukiputaan historiaan. Hän toimi kansanedustajana 21. lokakuuta 1930 – 31. elokuuta 1933 ja uudelleen 1. syyskuuta 1937 – 5. huhtikuuta 1945.
Tasavallan presidentin valitsijamiehenä Lindqvist toimi vuosina 1937, 1940 ja 1943. Lisäksi hän toimi Haukiputaan kunnanvaltuuston puheenjohtajana. Lindqvist asui Martinniemessä ja oli mukana Lastausrenkaan toiminnassa. Martinniemen sosialidemokraattinen työväenyhdistys perustettiin hänen torpassaan 16.8.1930.
Karnali

Karnali () on yksi Nepalin neljästätoista vyöhykkeestä ja osa Nepalin Keskilännen kehitysaluetta (Madhya Pashchimanchal). Karnali rajautuu pohjoisessa Kiinan Tiibetin autonomiseen alueeseen. Nepalin vyöhykkeistä naapureita ovat Dhawalagiri idässä, Rapti ja Bheri etelässä sekä Seti lännessä.
Vyöhyke on pinta-alaltaan (21 351 neliökilometriä) Nepalin suurin. Alueella eli vuonna 2001 yhteensä noin 309 000 asukasta; vuoteen 2011 mennessä väkiluku oli kasvanut yli 20 prosenttia runsaaseen 388 000:een. Vyöhykkeen hallinnollisena keskuksena toimi vuoteen 2014 saakka Jumlan piirikunnan Kartik Swamin kylä (VDC, 2 186 as. vuonna 2011). Toukokuussa 2014 se yhdistettiin osaksi piirikunnan ensimmäistä kaupunkia, joka nimettiin asukasluvultaan suurimman kyläkomitean (VDC) mukaan Chandan Nathiksi ja muodostettiin lähekkäisistä kyläkomiteoista.
Karnali on yksi Nepalin köyhimmistä ja eristyneimmistä alueista, eikä sinne ole vielä kunnollisia kulkuyhteyksiä. Vyöhyke on luontomatkailijoiden suosima matkakohde, ja siellä sijaitsee Nepalin suurin kansallispuisto, Shey Phoksundon kansallispuisto, sekä pienempi Raran kansallispuisto.
Piirikunnat.
Karnali jakaantuu viiteen piirikuntaan. Väestö-, pinta-ala- ja asukastiheystiedot ovat vuodelta 2011.
&lt;br clear=all&gt;
WWE Heat

WWE Heat (alun perin nimeltään Sunday Night Heat) oli WWE:n esittämä ohjelma, jossa esiintyy painijoita RAW'sta ja SmackDownista.
WWF Sunday Night Heat esitettiin ensimmäisen kerran elokuussa vuonna 1998. Ohjelma oli alun perin WWE'n toiseksi suurin showpainiohjelma WWE RAW'n rinnalla ennen kuin WWE SmackDown tuli vuonna 1999. Alkuaikoina se sisälsi paljon suuremman luokan vapaapainijoita, käsitteli ja edisti isoja juonikuvioita jotka olivat tapahtuneet edeltävinä viikkoina RAW'ssa. Kun ohjelma näytettiin joka sunnuntai, nimensä mukaisesti, sen erikoisuutena oli esitysaika joka oli aina tuntia ennen jokaista . Tällöin ohjelma aina mainosti/hehkutti tulevaa tapahtumaa erilaisilla matseilla tai segmenteillä, jotka pystyivät vaikuttamaan itse Pay Per View'in juonikuvion kannalta. WWE Heat toimi siis myös edesmenneenä WWE Free For All -ohjelmana (joka lopetettiin WWE Heatin tultua). 
WWF SmackDown teki ensiesiintymisen vuonna 1999 näin ottaen WWF Sunday Night Heatin paikan, josta tulikin WWF Jakked/Metal -ohjelmien tapainen, jossa esiintyi vähemmän kuuluisia painijoita ja kerrattiin WWE RAW'ssa, sekä WWE SmackDown'ssa viikon aikana tapahtuneet tapahtumat. Ohjelman matsit myös nauhoitettiin aina ennen WWE SmackDownin nauhoituksia. Tämän jälkeen WWF Sunday Night Heat näytti hetken aikaa ohjelmissaan paljon musiikkivideon tapaisia videoita, jossa käytiin nopeasti viikon tapahtumat läpi. Ohjelma kumminkin palasi tavalliseen formaattiin parin kuukauden jälkeen.
Vuoden 2000 lopulla ohjelman formaati jälleen muuttui ja ohjelmaa alettiin isännöimään WWF New York'sta käsin (WWF New York oli WWE'n omistama kahvila joka oli hyvin showpaini-painotteinen. WWF Sunday Night Heat -ohjelmaa isännöi mm. Kevin Kelly, Michael Cole, Michael Hayes, Tazz ja Jonathan Coachman. Ohjelmassa myös vieraili painijoita silloin tällöin ja joskus WWF New York oli tapahtumapaikkana juonikuvijoille.
Vuonna 2002 World Wrestling Federation jouduttua muuttamaan nimensä World Wrestling Entertainment'ksi eli WWE'ksi, ohjelman nimi myös muuttui WWE Sunday Night Heat'ksi.
Vuonna 2005 WWE Sunday Night Heat'ia ei enää valittu USA Network -kanavan ohjelmatarjontaa jättäen amerikkalaisille mitään mahdollisuutta katsoa ohjelmaa. Ohjelma pysyi kumminkin kansainvälisillä markkinoilla eli se näkyi ulkomaalaisilla kanavilla. WWE päätti tarjota amerikkalaisille mahdollisuuden katsoa WWE Sunday Night Heatia streamina heidän kotisivuiltaan. Esittämisaika siirtyi perjantaille, joka johti WWE Sunday Night Heat -nimen muuttamista WWE Heat'ksi.
Kymmenen vuoden historian jälkeen viimeinen WWE Heat esitettiin toukokuussa 2008.